CELEX: 32011D0182
Language: mt
Date: 2011-03-09 00:00:00
Title: 2011/182/UE: Deċiżjoni tal-Kunsill tad- 9 ta’ Marzu 2011 li tikkonċerna t-tiġdid tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina

25.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 79/3
            
         DEĊIŻJONI TAL-KUNSILL
   tad-9 ta’ Marzu 2011
   li tikkonċerna t-tiġdid tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina
   (2011/182/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 186 flimkien mal-punt (v) tal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:
   
               (1)
            
            
               Bid-Deċiżjoni tiegħu 2003/96/KE tas-6 ta’ Frar 2003 (1), il-Kunsill approva l-konklużjoni tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina.
            
         
               (2)
            
            
               L-Artikolu 12(b) tal-Ftehim ippreveda li l-Ftehim ser jiġi konkluż għal perijodu inizjali li jintemm fil-31 ta’ Diċembru 2002 u jkun jista’ jiġġedded bi qbil komuni bejn il-Partijiet għal perijodi addizzjonali ta’ ħames snin.
            
         
               (3)
            
            
               B’Deċiżjoni tat-22 ta’ Settembru 2003 (2) li daħlet fis-seħħ fit-8 ta’ Novembru 2004, il-Kunsill approva t-tiġdid tal-Ftehim għal perijodu ulterjuri ta’ ħames snin.
            
         
               (4)
            
            
               Fit-tielet laqgħa tas-Sottokumitat UE-Ukraina Nru 7, li saret fi Kjev fis-26 u s-27 ta’ Novembru 2008, iż-żewġ Partijiet ikkonfermaw l-interess tagħhom fit-tiġdid tal-Ftehim imsemmi hawn fuq għal ħames snin aktar.
            
         
               (5)
            
            
               Il-kontenut konkret tal-Ftehim imġedded huwa identiku għall-kontenut konkret tal-Ftehim li skada fis-7 ta’ Novembru 2009.
            
         
               (6)
            
            
               B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet il-Komunità Ewropea.
            
         
               (7)
            
            
               It-tiġdid tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina għandu jiġi approvat f’isem l-Unjoni,
            
         ADOTTA DIN ID-DEĊIŻJONI:
   Artikolu 1
   It-tiġdid tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina, għal perijodu addizzjonali ta’ ħames snin, huwa b’dan approvat f’isem l-Unjoni.
   Artikolu 2
   Il-President tal-Kunsill għandu, filwaqt li jaġixxi f’isem l-Unjoni u b’konformità mal-Artikolu 12 tal-Ftehim, jagħti n-notifika lill-Gvern tal-Ukraina li l-Unjoni lestiet il-proċeduri interni tagħha meħtieġa għad-dħul fis-seħħ tal-Ftehim imġedded (3) u jagħmel in-notifika li ġejja lill-Ukraina:
   
      “B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, ir-referenzi għal “il-Komunità Ewropea” fit-test tal-Ftehim għandhom, fejn adatt, jinqraw bħala “l-Unjoni Ewropea”.”
   
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, id-9 ta’ Marzu 2011.
      
         
            Għall-Kunsill
         
         
            Il-President
         
         CSÉFALVAY Z.
      
   
   
      (1)  ĠU L 36, 12.2.2003, p. 31.
   
      (2)  ĠU L 267, 17.10.2003, p. 24.
   
      (3)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.